מלון ג'י טי- GT Hotel, בעל דירוג שלושה כוכבים, שוכן בלב העיר העתיקה בטביליסי, בירת גאורגיה. המלון נמצא במרחק קצר משלל אטרקציות תיירותיות ומבנים היסטוריים חשובים, ומציע נוף מרהיב של העיר העתיקה.
המלון שוכן בלב האזור העתיק של טביליסי, במרחק הליכה קצר מכיכר החירות, מבית הפרלמנט, מגשר השלום ומכיכר פושקין- Pushkin. בסביבת המלון שפע מסעדות, בתי קפה וברים, חנויות בגדים ואופנה, גלריות לאמנות, מוזיאונים ומבנים היסטוריים מרשימים ביופיים. במרחק הליכה קצר ניתן להגיע לתחנות אוטובוסים ומטרו על מנת לטייל ברחבי העיר, שדה התעופה נמצא במרחק 17 ק"מ מהמלון.
בעיר העתיקה של טביליסי שלל מבנים בעלי ארכיטקטורה מעניינת ומרשימה, ביניהם כנסיות עתיקות, מסגדים וקתדרלות מרשימות ביופיין. מומלץ לבקר בקתדרלת סיוני- Sioni, הקתדרלה נקראת על שם הר ציון בירושלים, כמו כן אין להחמיץ ביקור בקתדרלת השילוש הקדוש- Sameba בעלת כיפת הזהב שניתן לראות מכל חלקי העיר. אחד הבילויים המועדפים על המקומיים הוא בילוי בבתי המרחץ בשכונת המרחצאות אבאנותובאני- Abanotubani, חוויה מרעננת ומהנה.
מהמלון אפשר לטפס בסמטאות הציוריות והמפותלות למבצר נריקלה- Narikla, אפשר להגיע לראש המבצר באמצעות רכבל. לצד המבצר ממוקמים הגנים הבוטניים המציעים שבילים יפים, צמחייה עשירה, פרחים מרהיבים ביופיים, בריכות מים ופסלים. למשפחות עם ילדים כדאי לבלות בלונה פארק מטאטסמינדה- Mtatsminda המציע שפע מתקנים לילדים, גלגל ענק ומתקנים נוספים המתאימים גם למבוגרים.
חובבי השופינג יכולים לצאת למסע קניות במדרחוב שרדן- Sharden המציע חנויות מותגים ומעצבים ושלל מסעדות ובתי קפה, בשוק בזרובה- Bazroba ובשוק הפשפשים משראלי חידי- Mshrali khidi.